REGOLAMENT TAL-KUMMISSJONI (KE) Nru 740/2007
tat-28 ta’ Ġunju 2007
li jemenda r-Regolament (KE) Nru 1994/2006 li jistabbilixxi kwoti tariffarji Komunitarji għas-sena 2007, għan-ngħaġ, għall-mogħoż, għal-laħam tan-ngħaġ u għal-laħam tal-mogħoż
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2529/2001 tad-19 ta’ Diċembru 2001 dwar l-organizzazzjoni komuni tas-suq tal-laħam tan-ngħaġ u l-laħam tal-mogħoż (1), u b’mod partikolari l-Artikolu 16(1) tiegħu,
Billi:
(1)
Ir-Regolament tal-Kummissjoni (KE) Nru 1994/2006 (2) jipprovdi għall-ftuħ ta’ kwoti tariffarji Komunitarji għan-ngħaġ, għall-mogħoż, għal-laħam tan-ngħaġ u għal-laħam tal-mogħoż, għall-perjodu mill-1 ta’ Jannar sal-31 ta’ Diċembru 2007.
(2)
Il-Ftehim fil-forma ta’ Skambju ta’ Ittri bejn il-Komunità Ewropea u r-Repubblika ta’ l-Iżlanda dwar preferenzi kummerċjali addizzjonali fi prodotti agrikoli li sar abbażi ta’ l-Artikolu 19 tal-Ftehim dwar iż-Żona Ekonomika Ewropea (3), kif approvat bid-Deċiżjoni tal-Kunsill 2007/138/KE (4), jipprovdi għall-għoti ta’ kwota tariffarja annwali addizzjonali ta’ 500 tunnellata (f’piż tal-karkassa) ta’ laħam tan-ngħaġ frisk, imkessaħ, iffrizat jew affumikat għall-Iżlanda. Madankollu, peress li l-Ftehim japplika mill-1 ta’ Marzu 2007, jeħtieġ li l-kwantità annwali għall-2007 tiġi emendata kif meħtieġ.
(3)
Il-Ftehim jippreċiża li l-kwota tariffarja għandha tiftaħ mill-1 ta’ Lulju, abbażi ta’ 9 xhur għall-2007. Għaldaqstant, dan ir-Regolament għandu jibda japplika mill-1 ta’ Lulju 2007.
(4)
Ir-Regolament (KE) Nru 1994/2006 għandu jiġi emendat skond dan.
(5)
Il-miżuri pprovduti f’dan ir-Regolament huma skond l-opinjoni tal-Kumitat għall-Ġestjoni tal-laħam tan-ngħaġ u l-laħam tal-mogħoż,
ADOTTAT DAN IR-REGOLAMENT:
Artikolu 1
L-Anness tar-Regolament (KE) Nru 1994/2006 jinbidel bit-test li jinsab fl-Anness ta’ dan ir-Regolament.
Artikolu 2
Dan ir-Regolament jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mill-1 ta’ Lulju 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 28 ta’ Ġunju 2007.